Praviršulis
Netoli Šiluvos yra Praviršulio ežeras. 

Ežeras Praviršuliu vadinamas štai kodėl. Labai seniai vienas raganius užkeikė ežerą, ir vanduo pradėjo skraidyti padangėmis. (Seniau sakydavo, kad lietus atsiranda nuo skrendančio vandens.) Tas ežeras, skraidydamas padangėmis, pridarydavo žmonėms daug nelaimių. Tada visi pradėjo sakyti, kad reikia atspėti užkeikto ežero vardą, ir jis vėl iš padangių galės būti žemėje. Bet niekas negalėjo sužinoti jo vardo. O ežeras vis kenkdavo ir kenkdavo žmonėms. Spėjo visokiais vardais, bet neatspėjo. 

Vieną kartą kaimo mergaitė apsiėmė išgelbėti žmones nuo nelaimių. Ji atėjo prie tos vietos, kur dabar yra ežeras, ir pasakė skrendančiam ežerui: 

– Aš esu Uršulė, o tu – Praviršulis! 

Tada skrendantis ežeras nusileido į tą vietą, ir mergaitė paskendo. Tokiu būdu mergaitė atspėjo užkeikto ežero vardą ir išgelbėjo žmones nuo nelaimių.

Padavimai
Padavimai apie ežerus